স্বামীর মৃত্যুর পরে রাতারাতি স্ত্রী হয়ে গেলেন লাখপতি। কিন্তু বিমা কোম্পানির সন্দেহ হওয়ায় ‘মৃত’ স্বামীর সঙ্গেই হাজতে যেতে হল স্ত্রীকে।
এতেই শেষ নয়! ঘটনার গভীরে যেতেই কেঁচো খুড়তে বেরিয়ে এল কেউটে। কী নেই সেই জালিয়াতি দলে। চিকিৎসক, ব্যঙ্ককর্মী থেকে শুরু করে পুলিশ, উকিলও রয়েছেন সেই দলে।
একটি সর্বভারতীয় সংবাদমাধ্যমে প্রকাশিত প্রতিবেদন অনুযায়ী, ২০১৭ সালে, জীতেন্দ্র সিংহ নামে এক অটোচালকের মৃত্যু হয় রাজস্থানের দৌসা জেলায়। এর পরেই জীতেন্দ্রর ডেথ সার্টিফিকেট নিয়ে তাঁর স্ত্রী বিভিন্ন বিমা কোম্পানি থেকে ১৬ লক্ষ টাকা নেয়। মৃত্যুর আগে জীতেন্দ্র মোট ছয়টি সংস্থায় বিমা করিয়েছিলেন। কিন্তু মৃত্যুর কারণ হিসেবে তাঁর স্ত্রী যেসব কাগজপত্র দেখান, তা দেখেই সন্দেহ হয় একটি বিমা কোম্পানির। তারা থানায় অভিযোগ দায়ের করে। ঘটনায় পুলিশ তদন্তে নামতেই ঝুলি থেকে বেরিয়ে পড়ে বিড়াল।

এই বিষয়ে অন্যান্য খবর

বাইসন ও মিথ্যে ফোন কলের দৌলতে সাক্ষাৎ মৃত্যু থেকে বাঁচলেন বনকর্মীরা


পুলিশের দাবি, পথ দুর্ঘটনায় আদৌ জীতেন্দ্রর মৃত্যু হয়নি। বিমা কোম্পানিগুলি থেকে টাকা হাতিয়ে নেওয়ার জন্যই মিথ্যে গল্পের ছক কষে এই দম্পতি। গোটা ঘটনাটির পিছনে বড়সড় একটি চক্র কাজ করছিল বলে দাবি পুলিশের।
জীতেন্দ্রর মৃতদেহ হিসেবে অন্য এক ব্যক্তির দেহ দেখানো হয়েছিল। জানা গিয়েছে, ওই ব্যক্তি ক্যানসারে আক্রান্ত হয়ে মারা গিয়েছিলেন।
ইতিমধ্যে জীতেন্দ্র ও তাঁর স্ত্রীকে গ্রেফতার করেছে পুলিশ। সেই সঙ্গে গ্রেফতার করা হয়েছে এক সরকারি চিকিৎসক, পুলিশ অফিসার, ব্যঙ্ককর্মী-সহ এক উকিলকেও। নকল কাগজপত্র বানাতে এঁরা সবাই জীতেন্দ্রকে সাহায্য করেছিলেন বলে দাবি পুলিশের।